ഡല്ഹിയിലെ മലിനീകരണം പരിഹാര പദ്ധതികളുമായി കേന്ദ്രം ന്യൂഡല്ഹി: ദീപാവലി ആഘോഷങ്ങളുടെയും അയല് സംസ്ഥാനങ്ങളിലെ വൈക്കോല് കത്തിക്കലിന്റെയും ഭാഗമായി ഡല്ഹിയില് ക്രമാതീതമായി വായു മലിനീകരണം വര്ദ്ധിച്ചത് തടയാന് പദ്ധതികളുമായി കേന്ദ്ര മലിനീകരണ നിയന്ത്രണ ബോര്ഡ്. റോഡുകള് വൃത്തിയാക്കുന്നതിന് യന്ത്രവത്കൃത മാര്ഗങ്ങള് സ്വീകരിക്കുക, പൊടിപടലങ്ങള് ഉയരുന്നത് തടയാന് റോഡുകളില് വെള്ളം തളിക്കുക, റോഡുകളില് കിടക്കുന്ന ഖര മാലിന്യങ്ങള് നീക്കം ചെയ്യുക തുടങ്ങി വലുതും ചെറുതുമായ നിരവധി പദ്ധതികളാണ് നിര്ദ്ദേശിച്ചിരിക്കുന്നത്. പൊതുഗതാഗത മാര്ഗങ്ങള് കൂടുതലായി ഉപയോഗിക്കുന്നതിന് തിരക്കില്ലാത്ത സമയങ്ങളില് ടിക്കറ്റ് നിരക്ക് കുറയ്ക്കണം. വായു മലിനീകരണത്തിന്റെ തോതിനെക്കുറിച്ച് ജനങ്ങളെ ബോധവത്കരിക്കും. ദീപാവലി ആഘോഷങ്ങളെ തുടര്ന്ന് 400ന് മുകളിലെത്തിയ വായു നിലവാര സൂചികയില് കഴിഞ്ഞ ദിവസം നേരിയ പുരോഗതി ഉണ്ടായിരുന്നെങ്കിലും ഇന്നലെ രാവിലെ അന്തരീക്ഷ വായുവിന്റെ നിലവാരം വീണ്ടും പഴയപടിയായി. തിങ്കളാഴ്ച 384ല് എത്തിയ വായു നിലാവാര സൂചിക ഇന്നലെ രാവിലെ 422ലെത്തി. വടക്ക് പടിഞ്ഞാറ് ദിശയിലായി വീശുന്ന കാറ്റ് വൈക്കോല് കത്തിക്കുന്നത് മൂലമുണ്ടാകുന്ന പുകയെ കൂടുതലായി ഡല്ഹി അതിര്ത്തിക്കുള്ളില് എത്തിക്കുമെന്ന് കേന്ദ്ര കാലാവസ്ഥ നിരീക്ഷണ കേന്ദ്രം അറിയിച്ചു. വരും ദിവസങ്ങളില് തണുപ്പിന്റെ കാഠിന്യം കൂടുന്നതും മോശമായ കാലാവസ്ഥയ്ക്ക് കാരണമാകും. അന്തരീക്ഷ മലിനീകരണത്തെക്കുറിച്ച് ചര്ച്ച ചെയ്യുന്നതിനായി ഡല്ഹി പരിസ്ഥിതി മന്ത്രി ഗോപാല് റായ് ഉദ്യോഗസ്ഥതല യോഗം വിളിച്ചിരുന്നു.